MetalSucks

***MetalSucks*** er et amerikansk nyhetsnettsted dedikert til heavy metal, grunnlagt av Ben Umanov og Matthew Goldenberg i 2006. Nettstedet er rangert blant de mest anerkjente innen sjangeren. 

Innholdet består av anmeldelser, intervjuer, informasjon om de nyeste metal-utgivelsene samt meningsbærende innlegg. Redaksjonen har en uttalt liberal/ venstrepolitisk holdning, og tonen i innholdet har høy grad av ironi og humor:— *MetalSucks* er i bunn og grunn bare en manifestasjon av de samtalene vi allerede hadde i virkeligheten, satt på trykk. Beavis and Butt-Head i bloggform, om du vil. (Umanov)

## Historie
*MetalSucks* ble startet som en WordPress-blogg av Ben Umanov (kreditert i magasinet som «Vince Neilstein») og Matthew Goldenberg («Axl Rosenberg») i desember 2006. I et intervju i 2012 fortalte Umanov at han og Goldenberg har vært venner siden barndommen.

Artiklene på nettstedet er kjente for sin ironiske stil, og innimellom saklig informasjon og plateanmeldelser finnes artikler som «Ukens fullstendig uleselige bandlogo». Grunnleggernes aliaser er nevnt; magasinet har også medarbeidere med dekknavn som «Bob Cock», «Satan Rosenbloom» og «Kip Wingerschmidt».

I 2009 vant *MetalSucks* en «Web Of Death Award» for beste anmeldelser, i en kåring avholdt av Metal Hammer. Samme år debuterte de som plateselskap, med den digitale utgivelsen av The Binary Codes album *Suspension of Disbelief*.

### BlastBeat Network (2009–)
I 2009 grunnla Umanov annonseplattformen BlastBeat Network, opprinnelig med tilknyttede nettsteder som metalsucks.net, metalinjection.net, geargods.net, lambgoat.com, theprp.com, and decibelmagazine.com. Pr 2026 er *[[Metal Injection]]* og *MetalSucks* fremdeles i nettverket.

### Metal Suckfest (2011)
The Metal Suckfest var en todagers musikkfestival, arrangert i november 2011 med headlinerne Municipal Waste og Cynic. Dette var den første amerikanske metalfestivalen organisert og sponset av en metalblogg.

### Gear Gods (2013–2020)
Sammen med teamet bak *[[Metal Injection]]* opprettet *MetalSucks* i 2013 nettstedet Gear Gods. Innholdet er rettet mot metalmusikere, og består av omtaler av nytt utstyr, eksempler på utstyrsoppsett for turné og for studio, og spalten «Ask a producer». Redaktøren, Trey Xavier, overtok eierskapet i 2020.

### Podcast (2013–2025)
I 2013 startet *MetalSucks* en egen podkast. Formatet besto i et dybdeintervju med en enkeltartist i hver episode, og omtaler av ukas nyheter innen metalmiljøet. Mot slutten av podkastens eksistens ble det sluppet en ny episode hver mandag morgen. Etter 580 episoder ble podkasten nedlagt i mars 2025. De siste vertene var Petar Spajic, Brandon Hahn and Jozalyn Sharp.

### The MetalSucks Manifesto (2016)
I november 2016 publiserte *MetalSucks* et eget manifest. Teksten ble skrevet som en respons på Donald Trumps valgseier, og beskrev redaksjonens løfte om å bekjempe rasisme, sexisme og andre former for hat i metalmiljøet. Den vektlegger videre at de vil støtte artister som deler disse verdiene, og (fortsette å) være kritiske til artister som bryter med dem.

### Nye eiere og ny redaktør (2022)
I 2022 ble *MetalSucks* kjøpt opp av underholdningsselskapet The Orchard, et datterselskap av Sony Music Entertainment. Grunnleggerne postet på sine sosiale medier at de ville forlate nettstedet etter en overgangsperiode og at Christopher Krovatin ville ta over som redaktør. Krovatin hadde bidratt til *MetalSucks* som skribent i flere år, og skrev boka *Hellraisers: A Complete Visual History of Heavy Metal Mayhem* (2017) sammen med Goldenberg.

## Referanser